ai4bharat/Pralekha huggingface dataset:
माहिती आणि प्रसारण मंत्रालय
केंद्रीय संचार ब्युरो गोवा यांच्याकडून कारगील विजय दिवस साजरा
गोवा, 26 जुलै 2022
माहिती व प्रसारण मंत्रालयांतर्गत असलेल्या केंद्रीय संचार ब्युरो, गोवा विभागाने आज पणजी येथील आझाद मैदानात कारगील विजय दिवस साजरा केला. I गोवा बटालियना एनसीसी आणि अखिल गोवा माजी-सैनिक संघटना यांच्या संयुक्त विद्यमाने कारगील विजय दिवसाचे आयोजन करण्यात आले होते.
पोलीस महासंचालक जसपाल सिंग, पणजीचे महापौर रोहित मोन्सेरात यांनी आझाद मैदानावरील हुतात्मा स्मारकाला आदरांजली वाहिली. याप्रसंगी झालेल्या कार्यक्रमात कारगील योद्धे, माजी सैनिक आणि एनसीसी कॅडेटसनी कारगील शहिदांना आदरांजली वाहिली.
याप्रसंगी संबोधित करताना पोलीस महासंचालक जसपाल सिंग यांनी कारगील विजय भारतीय लष्कराच्या शौर्याचे एक प्रतिक आहे. कोणत्याही देशासाठी युद्ध ही काही योग्य परिस्थिती नसते, भारत नेहमीच शांततेचा पुरस्कार करत आला आहे. मात्र, शत्रुराष्ट्राने आगळीक केल्यानंतर भारताने तो हल्ला परतून लावला आणि विजय मिळवला. सध्या देशात आंतरिक सुरक्षेचा मुद्दा कळीचा आहे. गनिमी आणि छुपे  युद्धाने आंतरिक सुरक्षेवर कोणीही घाला घालू शकतो. मात्र, भारताने अशाप्रकारची आक्रमणेही उलटून टाकली आहेत. सध्या देशाला कुशल युवकांच्या मदतीची आवश्यकता आहे. त्यामुळे युवकांनी सैन्यदलात मोठ्या प्रमाणात भरती व्हावे, असे आवाहन त्यांनी केले.
गोवा सैनिक कल्याण बोर्डाचे मेजर वेणुगोपाल नायर, अखिल गोवा माजी सैनिक कल्याण संघटना आणि गोवा मनुष्यबळ विकास महामंडळाचे प्रतिनिधी याप्रसंगी उपस्थित होते.
महापौरांनी आझाद मैदान ते युथ हॉस्टेल अशा तिरंगा यात्रेला झेंडा दाखवला. युथ हॉस्टेल येथील कार्यक्रमात कारगील युद्धातील जवानांना केंद्रीय संचार ब्युरोकडून सन्मानित करण्यात आले. क्षेत्रीय प्रचार अधिकारी रियाझ बाबू, अविनाश गरुड, सत्यवान गवळी यांनी कार्यक्रमाच्या यशस्वीतेसाठी परिश्रम घेतले. एनसीसी कॅडेटसच्या सांस्कृतिक कार्यक्रमाने कार्यक्रमाची सांगता झाली.PIB Panaji | S.Thakur/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 76
रस्ते वाहतूक आणि महामार्ग मंत्रालय
जुन्या वाहनांवर हरित कर लावला जाणार, जेणेकरून अकार्यक्षम आणि प्रदूषणकारी वाहने मोडीत काढून पर्यावरण स्वच्छ राखता येईल
या कराद्वारे मिळणारा महसूल प्रदूषणाशी दोन हात करण्यास वापरणार
नवी दिल्ली, 25 जानेवारी 2021
रस्ते वाहतूक आणि महामार्ग केंद्रीय मंत्री नितीन गडकरी यांनी वातावरण प्रदूषित करणाऱ्या जुन्या वाहनांवर हरित कर आकारण्याच्या प्रस्तावाला मान्यता दिली. हा प्रस्ताव आता सल्लामसलतीसाठी राज्यांना पाठवल्यानंतर त्याची औपचारिक अधिसूचना काढली जाईल. हरित कर आकारण्यासाठी पुढील मुद्दे या प्रस्तावात आहेत.
- व्यवसायिक वाहने आठ वर्षांपेक्षा जुनी असतील तर त्यांना सक्षमता प्रमाणपत्र नूतनीकरणाच्या वेळेस रस्ते कराच्या दहा ते पंचवीस टक्के दराने हरित कर आकारला जाईल.
- खाजगी वाहनांना नोंदणी प्रमाणपत्राच्या नूतनीकरणाच्या वेळेस म्हणजेच पंधरा वर्षांनी हरित कर आकारला जाईल.
- सिटीबस सारख्या सार्वजनिक वाहतूक सेवेतील वाहनांना हरित कर कमी दराने आकारला जाईल.
- अति प्रदूषित शहरांमध्ये वाहनांवर जास्त हरित कर  आकारला जाईल.
- वाहन प्रकार तसेच इंधन म्हणजे पेट्रोल/ डिझेल यानुसार वेगवेगळ्या दराने कर आकारला जाईल.
- मिश्र प्रकारातील मजबूत वाहने, इलेक्ट्रॉनिक वाहने आणि सीएनजी इथेनॉल एलपीजी यासारख्या पर्यायी इंधन वापरणाऱ्या वाहनांना करातून सूट मिळेल.
- ट्रॅक्टर, हार्वेस्टर यासारख्या शेतीसाठी वापरल्या जाणाऱ्या वाहनांना करात सूट असेल.
हरित कराद्वारे जमा झालेल्या महसुलाचा हिशोब वेगळा ठेवला जाईल आणि प्रदूषणाशी दोन हात करण्यासाठी तसेच राज्यांमध्ये प्रदूषण मापनाच्या अत्याधुनिक सुविधा बसवण्यासाठी वापरण्यात येईल.
हरित कराचे लाभ
- पर्यावरणाला हानी पोचवणारी वाहने वापरण्यापासून लोकांना परावृत्त करणे.
- नवीन आणि कमी प्रदूषण करणाऱ्या वाहनांकडे लोकांना वळवणे.
- हरित करामुळे प्रदूषणाची तीव्रता कमी होण्यास मदत होईल आणि प्रदूषणकर्त्याला प्रदुषणाची भरपाई द्यावी लागेल.
मंत्री महोदयांनी सरकारी विभागातील तसेच सार्वजनिक क्षेत्रातील उपक्रमांतील 15 वर्षांपेक्षा जुन्या वाहनांची नोंदणी रद्द करणे आणि ती निकाली काढणे यासंबंधीच्या धोरणास ही मंजुरी दिली. याची अधिसूचना निघून हे धोरण 1 एप्रिल 2022 पासून अमलात येईल.
एकूण वाहनांमुळे होणाऱ्या प्रदूषणापैकी सर्व वाहनांच्या तुलनेत पाच टक्के असणाऱ्या व्यापारी तत्त्वावर चालणाऱ्या वाहनांचे प्रदूषण हे 65 ते 70 टक्के असल्याचा अंदाज आहे. 2000 या वर्षांपूर्वी उत्पादन झालेल्या वाहनांचे प्रमाण एकूण वाहतुकीच्या 1 टक्के एवढे आहे, परंतु त्यांच्यामुळे एकूण वाहनांच्या प्रदुषणात 15 टक्के भर घातली जाते. आधुनिक वाहनांपेक्षा जुनी वाहने 10 ते 25 पट जास्त प्रदूषण करतात.
M.Chopade/V.Sahjrao/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 365
रसायन आणि खते मंत्रालय
केंद्रीय रसायन आणि खते मंत्री डॉ. मनसुख मांडविय यांनी जनौषधी रथाला हिरवा झेंडा दाखवून जनौषधी जन चेतना अभियानाचा केला प्रारंभ
नवी दिल्ली, 1 मार्च 2023
केंद्रीय रसायन आणि खते मंत्री डॉ मनसुख मांडविय यांनी आज नवी दिल्ली येथे जनौषधी जन चेतना अभियानाची सुरुवात जनौषधी रथाला हिरवा झेंडा दाखवून केली. आजपासून देशभरात पाचव्या जनौषधी मोहिमेची सुरुवात झाली आहे.
सध्या जनौषधी सप्ताह पाळला जात असून त्यापाठोपाठ 7 मार्च 2023 रोजी जनऔषधी दिन साजरा करण्यात येणार आहे. या सप्ताहात जनौषधींबद्दल जनजागृती करण्यावर भर दिला जाणार आहे, असे मांडविय यांनी सांगितले. देशभरातील जनौषधी केंद्रांवर स्वस्त आणि दर्जेदार औषधे उपलब्ध आहेत, ही केंद्रे महिलांना केवळ 1 रुपये प्रति पॅड या किमतीत सॅनिटरी पॅड उपलब्ध करून देत आहेत, अशी माहिती त्यांनी दिली. जनौषधी केंद्र कोणतीही व्यक्ती वैयक्तिक पातळीवर, खाजगी रित्या सुरू करू शकते, त्याला 20% कमिशन दिले जाते. त्यामुळे त्याला फक्त रोजगाराचेच नाही तर सेवेचे माध्यमही उपलब्ध होते, असे ते म्हणाले.
औषधनिर्माण विभागाने 1 ते 7 मार्च 2023 या कालावधीत विविध शहरांमध्ये जन औषधी योजनेबाबत जनजागृती करण्यासाठी विविध कार्यक्रमांचे नियोजन केले आहे.
प्रधानमंत्री भारतीय जनौषधी परियोजने  अंतर्गत उपलब्ध औषधांची किंमत ब्रँडेड किमतींपेक्षा 50%-90% कमी आहे. 2021-22 या आर्थिक वर्षात या योजनेअंतर्गत 893.56 कोटी  रुपयांची विक्री झाली आहे. यामुळे सर्वसामान्य नागरिकांची अंदाजे 5360 कोटी रुपयांची बचत झाली आहे.. गेल्या 8 वर्षात देशातील जनतेला स्वस्त दरात दर्जेदार औषधे उपलब्ध करून देवून, या योजनेनं अतुलनीय यश मिळवले आहे. औषधांच्या किमतीवर खर्च होणारे नागरिकांचे 20,000 कोटी रूपये त्यामुळे वाचले आहेत. लोकांनी मोठ्या प्रमाणात दिलेल्या प्रतिसादामुळे या योजनेची व्याप्ती देशाच्या कानाकोपऱ्यापर्यंत वाढविण्यासाठी आणखी चालना मिळाली आहे.
S.Bedekar/P.Jambhekar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 109
ग्राहक व्यवहार, अन्न आणि सार्वजनिक पुरवठा मंत्रालय
अनिवार्य बीआयएस मानकांचे उल्लंघन करून प्रेशर कुकर विक्रीचा प्रस्ताव देणाऱ्या ई-कॉमर्स संस्थांना केंद्रीय ग्राहक संरक्षण प्राधिकरणाकडून नोटीस
गुणवत्ता नियंत्रण आदेशांचे उल्लंघन करणाऱ्या बनावट वस्तूंची विक्री रोखण्यासाठी प्राधिकरणाची देशव्यापी मोहीम
नवी दिल्ली, 22 नोव्हेंबर 2021
'स्वातंत्र्याचा अमृतमहोत्सव'- या स्वातंत्र्याच्या 75 वर्षांच्या उत्सवाचा एक भाग म्हणून, केंद्रीय ग्राहक संरक्षण प्राधिकरणाने  केंद्र सरकारने प्रकाशित केलेल्या गुणवत्ता नियंत्रण आदेशांचे उल्लंघन करणाऱ्या बनावट वस्तूंची विक्री रोखण्यासाठी देशव्यापी मोहीम सुरू केली आहे.
या संदर्भात, प्राधिकरणाने आधीच देशभरातील जिल्हाधिकाऱ्यांना अशा वस्तूंच्या उत्पादन किंवा विक्रीशी संबंधित अनुचित व्यापार पद्धती आणि ग्राहक हक्कांच्या उल्लंघनाबाबत तपास करण्याचे निर्देश जारी केले आहेत. हेल्मेट, प्रेशर कुकर आणि स्वयंपाकाचा गॅस सिलिंडर ही, दैनंदिन वापरातील अत्यावश्यक उत्पादने मोहिमेसाठी निश्चित केली गेली आहेत.
याखेरीज केंद्र सरकारने 21 जानेवारी 2020 रोजी, बीआयएस कायदा 2016 कलम 16  अंतर्गत जारी केलेल्या घरगुती प्रेशर कुकर  आदेश, 2020 चे उल्लंघन करून प्रेशर कुकरची विक्री करताना आढळलेल्या ई-कॉमर्स संस्थांविरुद्ध प्राधिकरणाने स्वतःहून दखल घेतली आहे. या आदेशानुसार, घरगुती प्रेशर कुकरच्या उत्पादनांना भारतीय मानक IS 2347: 2017 चे पालन करणे आणि 1 ऑगस्ट 2020 पासून बीआयएसच्या परवान्याखाली मानक चिन्ह धारण करणे बंधनकारक आहे.
ग्राहक संरक्षण कायदा, 2019च्या कलम 2अन्वये, "दोष" म्हणजे गुणवत्ता, प्रमाण, सामर्थ्य, शुद्धता किंवा मानक यातील कोणतेही दोष, अपूर्णता किंवा कमतरता जी कोणत्याही कायद्याद्वारे किंवा अंतर्गत काही काळासाठी राखली जाणे आवश्यक आहे, किंवा सक्तीने किंवा कोणत्याही कराराच्या अंतर्गत, व्यक्त किंवा निहित किंवा कोणत्याही वस्तू किंवा उत्पादनाच्या संबंधात व्यापाऱ्याने केलेल्या कोणत्याही प्रकारच्या दाव्यानुसार "दोषपूर्ण" अभिव्यक्ती त्यानुसार काढली जाईल.
अशाप्रकारे, अनिवार्य मानकांचे पालन न करणारे प्रेशर कुकर या कायद्यांतर्गत 'दोषपूर्ण' मानले जातील .
G.Chippalkatti/S.Kulkarni/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 175
पंतप्रधान कार्यालय
स्वामी विवेकानंद यांना त्यांच्या जयंतीनिमित्त पंतप्रधानांनी वाहिली आदरांजली
पंतप्रधान नरेंद्र मोदी यांनी स्वामी विवेकानंद यांना त्यांच्या जयंतीनिमित्त आदरांजली वाहिली आहे.
एका ट्विटमध्ये पंतप्रधान म्हणाले;
" महान स्वामी विवेकानंद यांना त्यांच्या जयंतीनिमित्त मी आदरांजली अर्पण करतो. त्यांचे जीवन राष्ट्राच्या पुनरुत्थानासाठी समर्पित होते. देश उभारणीच्या कार्यासाठी त्यांनी अनेक तरुणांना प्रेरित केले. त्यांनी आपल्या देशासाठी पाहिलेली स्वप्ने साकार करण्यासाठी आपण एकत्र काम करत राहू या.”
पंतप्रधान कार्यालय
आयसीसी विश्वचषक जिंकल्याबद्दल 19 वर्षाखालील भारतीय क्रिकेट संघाचे पंतप्रधानांनी केले अभिनंदन
नवी दिल्ली, 6 फेब्रुवारी 2022
आयसीसी विश्वचषक जिंकल्याबद्दल 19 वर्षाखालील भारतीय क्रिकेट संघाचे पंतप्रधान नरेंद्र मोदी यांनी अभिनंदन केले आहे.
एका ट्विटमध्ये पंतप्रधान म्हणाले;
“आपल्या युवा क्रिकेटपटूंचा अत्यंत अभिमान आहे.आयसीसी अंडर -19 विश्वचषक जिंकल्याबद्दल भारतीय संघाचे अभिनंदन.त्यांनी या स्पर्धेतून अविचल धैर्य दाखवले आहे. भारतीय क्रिकेटचे भविष्य सुरक्षित आणि सक्षम हातात आहे , हे त्यांची सर्वोच्च स्तरावरील उत्कृष्ट कामगिरी दर्शवते.''
N.Chitale/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
संरक्षण मंत्रालय
सरकारने कौटुंबिक निवृत्तिवेतनासाठी दिव्यांग अवलंबितांची उत्पन्न मर्यादा वाढवली
नवी दिल्ली, 28 सप्टेंबर 2021
ठळक वैशिष्ट्ये :
- कौटुंबिक निवृत्तीवेतनासाठी मानसिक किंवा शारीरिक अपंगत्वाने ग्रस्त मुले/भावंडांच्या उत्पन्नाच्या मर्यादेत वाढ
- महागाई भत्त्यासह कौटुंबिक पेन्शन व्यतिरिक्त इतर स्त्रोतांद्वारे सध्याच्या मासिक 9,000/- रुपये पात्रता उत्पन्न मर्यादेत वाढ
संरक्षण मंत्रालयाने मानसिक किंवा शारीरिक अपंगत्वाने ग्रस्त मुले/भावंडांना कौटुंबिक निवृत्तीवेतन देण्यासाठी उत्पन्नाचे निकष वाढवण्याचा निर्णय घेतला आहे. त्यानुसार, असे मूल/भावंड आजीवन कौटुंबिक निवृत्तीवेतनासाठी पात्र असेल, जर त्याचे/तिचे कौटुंबिक निवृत्तीवेतनाव्यतिरिक्त इतर स्त्रोतांद्वारे एकूण उत्पन्न सामान्य दराने पात्र कौटुंबिक निवृत्तीवेतनापेक्षा कमी असेल म्हणजेच मृत सरकारी कर्मचाऱ्याच्या शेवटच्या वेतनाच्या 30% अधिक महागाई भत्ता पॆक्षा कमी असेल.
अशा प्रकरणांमध्ये आर्थिक लाभ 08.02.2021 पासून लागू होईल. सध्या, अपंग मूल/भावंड कौटुंबिक निवृत्तीवेतनसाठी पात्र आहे जर अपंग मुलाचे/भावंडांचे एकूण मासिक उत्पन्न महागाई भत्त्यासह 9,000/ रुपयांपेक्षा जास्त नसेल तर.
M.Iyengar/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 221
पंतप्रधान कार्यालय
मध्य प्रदेशातील मोहनपुरा सिंचन प्रकल्प पंतप्रधानांच्या हस्ते राष्ट्राला समर्पित
नवी दिल्ली, 23 जून 2018
पंतप्रधान नरेंद्र मोदी यांनी आज मोहनपुरा प्रकल्प राष्ट्राला समर्पित केला. हा प्रकल्प राजगढ जिल्ह्यातील शेत जमिनींना सिंचनाची सुविधा देईल. तसेच या प्रकल्पामुळे या भागातील गावांना पिण्याच्या पाण्याची सुविधा पुरविता येईल. पंतप्रधानांनी विविध ठिकाणी पिण्याच्या पाण्याच्या योजना राबविण्यासाठी पायाभरणी केली.
मोहनपुरा येथे मोठ्या जनसमुदायाला संबोधित करताना पंतप्रधानांनी डॉ. श्यामा प्रसाद मुखर्जी यांना त्यांच्या पुण्यतिथी निमित्त श्रद्धांजली अर्पण केली. त्यांनी डॉ. मुखर्जी यांनी, प्रत्येक राष्ट्राला स्वतःच्या सुरक्षिततेसाठी उर्जा आणि प्रयत्नांची जोड द्यावी लागते असे सांगितल्याची आठवण करून दिली. डॉ. श्यामा प्रसाद मुखर्जी यांचे औद्योगिक धोरण, शिक्षण आणि महिला सशक्तीकरण यासारख्या विविध क्षेत्रांमध्ये त्यांनी योगदान दिले. डॉ. मुखर्जी यांनी शिक्षण, आरोग्य व सुरक्षा या विषयावर भर दिला. त्यांनी सांगितले की, केंद्र सरकारची योजना जसे की कौशल इंडिया मिशन, स्टार्ट अप इंडिया, मुद्रा योजना आणि मेक इन इंडिया या सर्वांमध्ये डॉ. मुखर्जींचा दृष्टीकोन आहे.
पंतप्रधान म्हणाले की राजगड जिल्हा सरकारद्वारे ओळखल्या जाणाऱ्या आकांक्षात्मक जिल्ह्यांपैकी एक आहे आणि आता विकास कामांचा वेग वाढविला जाईल. ते म्हणाले की, केंद्र सरकार देशाच्या गरजा लक्षात घेऊन त्याच्या क्षमतेवर विश्वास ठेवून 21 व्या शतकात भारताला नव्या उंचीवर नेण्यासाठी कार्य करत आहे. त्यांनी कृषी क्षेत्राद्वारे केलेल्या कामांकरिता आणि त्याच्या विकासाच्या पुढाकारांसाठी मध्य प्रदेश सरकारचे कौतुक केले. राज्यातील सिंचन क्षेत्राच्या वाढीसाठी त्यांनी राज्य सरकारची प्रशंसा केली. ते म्हणाले की, राज्य सरकारच्या सिंचन निधीस मदत करण्याकरिता केंद्र सरकार पाठिंबा देत असून, प्रधान मंत्री कृषी सिंचन योजनेअंतर्गत राज्यात 14 प्रकल्प सुरू करण्यात आले आहेत. त्यांनी सूक्ष्म सिंचनावर जोर दिला असल्याचे सांगितले.
पंतप्रधानांनी केंद्र सरकारद्वारे शेती क्षेत्रासाठी घेतलेल्या विविध उपक्रमांचा उल्लेख केला जसे की, मृदा आरोग्य कार्ड, फसल बिमा योजना, ई-एनएएम इत्यादी. त्यांनी उज्ज्वला योजना आणि मुद्रा योजनेचे लाभ देखील सांगितले.
B.Gokhale/D.Rane
(Visitor Counter : 84
गृह आणि शहरी व्यवहार मंत्रालय
प्रधानमंत्री आवास योजनेअंतर्गत देशातील 10 राज्यांसाठी 2,67,546 घरे मंजूर, महाराष्ट्रासाठी 52,935 घरे
नवी दिल्ली, 24 जुलै 2018
शहरातील गरीबांना परवडणाऱ्याजोग्या दरात घरे उपलब्ध करुन देण्यासाठी गृहनिर्माण मंत्रालयाने 2,67,546 घरांच्या बांधकामाला मंजुरी दिली आहे. मंत्रालयाच्या संबंधित समितीच्या 36 व्या बैठकीत या घरांच्या बांधकामाला मंजुरी देण्यात आली. यापैकी 52,935 घरे महाराष्ट्रासाठी मंजूर करण्यात आली आहेत. मध्यप्रदेशसाठी सर्वाधिक 59,421 तर त्याखालोखाल गुजरातसाठी 55,296 घरे मंजूर झाली आहेत.
गृहनिर्माण मंत्रालयाच्या या मंजुरीनंतर शहरी भागासाठीच्या प्रधानमंत्री आवास योजनेअंतर्गत अनुदान मिळणाऱ्या देशभरातील घरांची संख्या 53,74,306 वर पोहोचणार आहे.
N.Sapre/M.Pange/P.Malandkar
(Visitor Counter : 44
पंतप्रधान कार्यालय
संसदेच्या अर्थसंकल्पीय अधिवेशनाच्या पार्श्वभूमीवर पंतप्रधानांनी प्रसार माध्यमाच्या प्रतिनिधींसमोर केलेले निवेदन
नमस्कार मित्रहो,
2023 या नववर्षात आज संसदेचे अर्थसंकल्पीय अधिवेशन सुरु होत आहे आणि अगदी आरंभापासूनच अर्थकारणात ज्यांच्या मतांना महत्व आहे, अशाप्रकारची मते एक सकारात्मक संदेश घेऊन येत आहेत, एक आशेचा किरण घेऊन आणि नवीन उत्साह घेऊन येत आहे. आज एक महत्वपूर्ण दिवस आहे. भारताच्या राष्ट्रपती आज प्रथमच संसदेच्या संयुक्त सभागृहांना मार्गदर्शन करणार आहेत. राष्ट्रापतीजींचे भाषण म्हणजे भारताच्या संविधानाचा सन्मान आहे, भारताच्या संसदीय प्रणालीचा गौरव आहे आणि आज मुख्यत्वे महिलांच्या सन्मानाचा क्षण आहे तसेच तो दुर्गम भागात वनांमध्ये आपले जीवन व्यतीत करणाऱ्या आपल्या देशाच्या महान आदिवासी परंपरेच्या गौरवाचा देखील क्षण आहे. भारताच्या वर्तमान राष्ट्रपतींचे आज संसदेत होणारे पहिले भाषण हा केवळ संसद प्रतिनिधींसाठी नव्हे तर संपूर्ण भारतासाठी एक अभिमानाचा क्षण आहे. आपल्या संसदीय कार्यकाळातील मागील सहा सात दशकांमध्ये जी परंपरा रुजली आहे, त्यावरून असे दिसून आले आहे की, सभागृहात बोलण्यासाठी पहिल्यांदाच उभा राहणारा कोणीही नवा संसदपटू हा कोणत्याही पक्षाचा का असो , तो जेव्हा प्रथमच सभागृहात बोलतो तेव्हा संपूर्ण सभागृह त्यांचा आदर करते, अशा प्रकारे त्यांचा आत्मविश्वास वाढतो आणि एक अनुकूल वातावरण तयार होते. ही एक उत्तम आणि उदात्त परंपरा आहे. आज राष्ट्रपतींचे भाषण देखील त्यांचे पहिलेच भाषण आहे, आजचा हा क्षण सर्व खासदारांच्या वतीने आशा, उत्साह आणि उर्जेने परिपूर्ण बनविणे, ही आपल्या सर्वांची जबाबदारी आहे. मला विश्वास आहे की आपण सर्व संसदपटू या जबाबदारीचे कसोशीने पालन करू. आपल्या देशाच्या वित्तमंत्री देखील महिला आहेत आणि त्या उद्या आणखी एक अर्थसंकल्प देशासमोर सादर करणार आहेत. आजच्या जागतिक परिस्थितीत भारताच्या अर्थसंकल्पाकडे केवळ भारताचेच नव्हे तर संपूर्ण जगाचे लक्ष आहे. जागतिक अर्थव्यवस्था डळमळीत असताना, भारताचा अर्थसंकल्प भारतातील सर्वसामान्य माणसांच्या आशा - आकांक्षा पूर्ण करण्याचा प्रयत्न तर करेलच मात्र जगाला भारतामध्ये जो आशेचा किरण दिसत आहे तो अधिक दैदिप्यमान होईल. मला मनोमन खात्री आहे की, निर्मलाजी या अपेक्षांची पूर्तता करण्यासाठी अथक परिश्रम घेतील. भारतीय जनता पार्टीच्या नेतृत्वाखालील एनडीए सरकारचे ‘इंडिया फर्स्ट सिटिझन फर्स्ट’- अर्थात ‘सर्वात आधी देश , सर्वात आधी देशवासी’ हे एकच उद्दिष्ट, एकच बोधवाक्य, एकच ध्येय आणि हाच विचार आपल्या कार्यसंस्कृतीच्या केंद्रस्थानी राहिला आहे. तोच जोश पुढे नेत या अर्थसंकल्पीय अधिवेशनातही चर्चा होईल. पण चर्चा ही व्हायला हवी. आणि मला विश्वास आहे की आमचे विरोधी पक्ष नेते अतिशय बारकाईने अभ्यास करून पूर्ण तयारीनिशी आपले म्हणणे सभागृहासमोर मांडतील. देशाच्या धोरणात्मक निर्णयांवर सभागृहात चांगले विचारमंथन होईल आणि यातूनच देशासाठी उपयुक्त ठरेल असे, अमृत प्राप्त होईल . मी पुन्हा एकदा तुम्हा सर्वांचे स्वागत करतो.
मी तुम्हाला खूप खूप शुभेच्छा देतो. धन्यवाद.
उपराष्ट्रपती कार्यालय
आंतरराष्ट्रीय योग दिनाच्या पूर्वसंध्येला उपराष्ट्रपतींनी जनतेला दिल्या शुभेच्छा
आंतरराष्ट्रीय योग दिनाच्या पूर्वसंध्येला उपराष्ट्रपती श्री. एम. व्यंकय्या नायडू यांनी जनतेला शुभेच्छा दिल्या आहेत. संदेशाचा संपूर्ण मजकूर खालीलप्रमाणे आहे –
“योग एक दिवा आहे, जो एकदा प्रज्वलित झाला की त्याचे तेज कधीच कमी होत नाही.
तुमचा सराव जितका चांगला असेल तितकी तुमची ज्योत उजळेल”.
- बी.के.एस. अय्यंगार
आंतरराष्ट्रीय योग दिनाच्या निमित्ताने आपण दररोज योगाभ्यास करून आपले जीवन शारीरिक, मानसिक आणि अध्यात्मिकदृष्ट्या उज्वल करण्याचा संकल्प करूया.
महामारीने सर्व जगाला सर्वांगीण आरोग्य कल्याणाचे महत्व पटवून दिले आहे. आणि योग हा एक सोपा परंतु सामर्थ्यशाली सराव आहे जो आपल्यातला कणखरपणा वाढविण्यासाठी मदत करतो आणि आपले आरोग्य सर्वांगीण सुधारतो. योगाभ्यास, भारताने मानवतेला दिलेली देणगी असून जगभरातील कोट्यवधी लोकांचे जीवन बदलत आहे, याचा मला अतिशय आनंद होतो.
दूरसंचार आणि माहिती तंत्रज्ञान मंत्रालय
निधीवापरातील अनियमितता आणि अनेक तरतुदींचे उल्लंघन केल्यामुळे टपाल संघटनांची मान्यता रद्द
सेवा संघटना हा टपाल विभागाचा नेहमीच एक अविभाज्य भाग बनला आहे. आपल्या सदस्यांच्या समान सेवा हितसंबंधांना पुढे नेण्यात ते महत्त्वाची भूमिका बजावतात.
केंद्रीय नागरी सेवा  नियम - सीसीएस  नियम, 1993 या सेवा संघटनांना मान्यता प्रदान करतात. सर्व मान्यताप्राप्त संघटनांनी सीसीएस  नियम, 1993 च्या सर्व तरतुदींचे पालन करणे बंधनकारक आहे.
अखिल भारतीय टपाल कर्मचारी संघ वर्ग 'क' आणि राष्ट्रीय टपाल कर्मचारी महासंघ  या दोन संघटनांनी या नियमांचे कथित उल्लंघन केल्याची तक्रार दाखल झाली होती. या संघटनांनी सदस्यांकडून संकलित केलेल्या निधीचा निधीचा अनियमित वापर केल्याचा आरोप त्यांच्यावर आहे.
तक्रार मिळाल्यानंतर योग्य प्रक्रियेनुसार विस्तृत चौकशी करण्यात आली. संघटनेला त्यांची बाजू मांडण्यासाठी पुरेसा वेळ देण्यात आला.
संघटनेद्वारे निधी वापरात विविध अनियमितता झाल्या असून, संघटनेने सीसीएस  नियम, 1993 च्या तरतुदींचा भंग केल्याचे चौकशी अहवालातून दिसून आले. या नियमा अंतर्गत विविध तरतुदींचे उल्लंघन हे खालील बाबींच्या संदर्भात सेवा संघटनांच्या उद्दिष्टाचे पालन न करण्यासारखे आहे:
- संघटनेच्या सदस्यांच्या सामान्य सेवेच्या हिताला प्राधान्य देणे [नियम 5].
- सेवा संघटनेच्या उद्दिष्टांव्यतिरिक्त इतर हेतूंसाठी निधी वापरणे [नियम 5 ].
- कोणत्याही पक्षाच्या किंवा सदस्याच्या राजकीय विचारांचा प्रचार करण्यासाठी निधीचा वापर करू नये [नियम 6 ]
अशा प्रकारचे कृत्य , जर एखाद्या सरकारी कर्मचाऱ्याने केले असेल तर ते केंद्रीय नागरी सेवा  नियम, 1964 [नियम 6 ] मधील तरतुदींचेही उल्लंघन ठरेल.
आणि म्हणूनच सर्व विहित प्रक्रियांचे पालन करून टपाल विभागाने अखिल भारतीय टपाल कर्मचारी संघ वर्ग 'क' आणि राष्ट्रीय टपाल कर्मचारी महासंघ  या दोन संघटनांची मान्यता 25 एप्रिल 2023 पासून रद्द केली आहे.
काही कर्मचारी संघटना टपाल विभागाच्या खाजगीकरण/निगमीकरणाबाबत तथ्यहीन आणि दिशाभूल करणारी विधाने करत आहेत.
टपाल कार्यालयांचे निगमीकरण किंवा खाजगीकरण करण्याचा कोणताही प्रस्ताव नाही असे स्पष्ट करण्यात येत आहे.
याउलट केंद्र सरकारने गेल्या काही वर्षात टपाल विभागाच्या नेटवर्क चा उपयोग घराघरापर्यंत डिजिटल बँकिंग सुविधा पुरवण्यासाठी आणि ग्रामीण भागात सरकारी योजनांचे वितरण करण्यासाठी केला आहे. त्यामुळेच टपाल कार्यालयाचे जाळे गेल्या काही वर्षांत सातत्याने विस्तारले आणि मजबूत केले गेले आहे.
उपराष्ट्रपती कार्यालय
12 व्या एएसईएम शिखर परिषदेसाठी उपराष्ट्रपती बेल्जियमच्या दौऱ्यावर
(नवी दिल्ली, 17 ऑक्टोबर 2018
उपराष्ट्रपती एम. व्यंकय्या नायडू आज बेल्जियमच्या दौऱ्यावर रवाना झाले. ब्रुसेन्स येथे 12वी  आशिया-युरोप शिखर परिषद होत आहे. या परिषदेला नायडू उपस्थित राहणार आहेत. दोन दिवस चालणाऱ्या परिषदेसाठी ‘ग्लोबल पार्टनर्स फॉर ग्लोबल चॅलेंजेस’ अशी मध्यवर्ती संकल्पना निश्चित करण्यात आली आहे.
आशिया आणि युरोप यांच्या दरम्यान व्यापार, गुंतवणूक, सुरक्षा आणि पर्यटन यासारख्या विषयांवर चर्चा करण्यासाठी या द्वैवार्षिक परिषदेमुळे एक चांगले व्यासपीठ मिळते. यंदाच्या वर्षी या परिषदेत जवळपास 51 देशांचे प्रतिनिधी उपस्थित राहणार आहेत. यावर्षी हवामान बदल तसेच वाढता दहशतवाद यासारख्या महत्वपूर्ण विषयांवर विस्तृत चर्चा परिषदेत होईल, अशी अपेक्षा आहे.
ऑगस्ट 2017 मध्ये व्यंकय्या नायडू यांनी उपराष्ट्रपतीपदाचा कार्यभार स्वीकारल्यानंतर ते पहिल्यांदाच अशा प्रकारच्या बहुराष्ट्रीय परिषदेला उपस्थित राहणार आहेत.
या दौऱ्यात उपराष्ट्रपती इतरही विविध कार्यक्रमांच्या सत्रांमध्ये सहभागी होणार आहेत. तसेच ऑस्ट्रिया, पोर्तुगाल, स्वित्झर्लंड आणि इतर काही देशांच्या प्रमुख नेत्यांशी द्विपक्षीय चर्चाही करणार आहेत.
नायडू बेल्जियममधल्या भारतीयांशी संवाद साधणार आहेत. हा कार्यक्रम अँटरेपमधल्या जैन सांस्कृतिक केंद्रामध्ये होणार आहे. तसेच अँटरेपमध्ये उभारण्यात आलेल्या महात्मा गांधी यांच्या पुतळ्याला नायडू पुष्पांजली अर्पण करणार आहेत. हा दौरा संपवून उपराष्ट्रपती दि. 21 ऑक्टोबर रोजी मायदेशी येणार आहेत.
N.Sapre/S.Bedekar/P.Kor
शिक्षण मंत्रालय
‘भारतात शिका’ कार्यक्रमांतर्गत भारतात पहिल्यांदाच INDSAT परीक्षेचे आयोजन
बारा देशांतील पाच हजार विद्यार्थी परीक्षेत सहभागी
नवी दिल्ली, 23 जुलै 2020
‘भारतात शिका’ या कार्यक्रमांतर्गत मनुष्यबळ विकास मंत्रालयाने काल पहिल्यांदाच भारतीय शैक्षणिक मूल्यांकन  परीक्षा घेतली. राष्ट्रीय चाचणी संस्थेतर्फे प्रक्षेपित आंतरजाल पद्धतीने घेतलेल्या या परीक्षेत नेपाळ, इथिओपिया, बांग्लादेश, भूतान, युगांडा, टांझानिया, रवांडा, श्रीलंका, केनिया, झांबिया, इंडोनेशिया आणि मॉरीशस या देशांमधील सुमारे पाच हजार उमेदवार सहभागी झाले. मनुष्यबळ विकास मंत्रालयांतर्गत EdCIL  मर्यादित या सार्वजनिक उपक्रमाने आणि एसआयआय या अंमलबजावणी संस्थेने या परीक्षेसाठी नोंदणी आणि इतर बाबींची पूर्तता केली.
‘भारतात शिका’ या कार्यक्रमांतर्गत निवडक भारतीय विद्यापिठांमध्ये शिक्षण घेण्यासाठी परदेशातील विद्यार्थ्यांना प्रवेश तसेच शिष्यवृत्ती प्रदान करण्यासाठी Ind-SAT ही परीक्षा घेतली जाते. भारतात शिकण्यासाठी अर्ज करणाऱ्या विद्यार्थ्यांची शैक्षणिक क्षमता जोखण्याच्या उद्देशाने या परिक्षेची रचना करण्यात आली आहे. Ind-SAT परीक्षेतील गुणांच्या आधारे ‘भारतात शिका’ या कार्यक्रमांतर्गत पदवी तसेच पदव्युत्तर अभ्यासक्रम पूर्ण करू इच्छिणाऱ्या विद्यार्थ्यांची शिष्यवृत्तीसाठी निवड केली जाणार आहे.
भारतातील उच्च शिक्षण केंद्रांमध्ये शिक्षण घेण्यासाठी परदेशी उमेदवारांना शिष्यवृत्ती प्रदान करण्याच्या उद्देशाने आशियाई तसेच आफ्रिकी देशांमध्ये Ind-SAT परीक्षेचे आयोजन प्रस्तावित असल्याचे वित्तमंत्र्यांनी आपल्या अर्थसंकल्पिय भाषणात सांगितले होते. यावर्षी प्रायोगिक तत्वावर 12 देशांमध्ये ही परीक्षा घेण्यात आली. भविष्यात इतरही देशांमध्ये ही परीक्षा आयोजित केली जाणार आहे.
‘भारतात शिका’ हा मनुष्यबळ विकास मंत्रालयाचा कार्यक्रम असून त्याअंतर्गत परदेशी विद्यार्थी भारतातील निवडक अशा 116 उच्च शिक्षण संस्थांमध्ये पदवी आणि पदव्युत्तर शिक्षण घेण्यासाठी येतात. इयत्ता बारावी अथवा शालांत परीक्षेतील गुणांच्या आधारे या विद्यार्थ्यांची निवड केली जाते. गुणानुक्रमे पहिल्या 2000 विद्यार्थ्यांना शिष्यवृत्ती प्रदान केली जाते तर इतर काही विद्यार्थ्यांना शुल्कामध्ये सवलत दिली जाते. या कार्यक्रमाच्या पहिल्या वर्षात, 2018-19 साली सुमारे 780 विद्यार्थ्यांनी प्रवेश घेतला. तर दुसऱ्या वर्षी ही विद्यार्थी संख्या 3200 वर पोहोचली.U.Ujgare/M.Pange/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 172
पंतप्रधान कार्यालय
राणी लक्ष्मीबाई यांच्या जयंतीनिमित्त पंतप्रधानांनी वाहिली श्रद्धांजली
नवी दिल्ली, 19 नोव्हेंबर 2018
राणी लक्ष्मीबाई यांच्या जयंती निमित्त पंतप्रधान नरेंद्र मोदी यांनी आज श्रद्धांजली वाहिली.
आपल्या संदेशात पंतप्रधान म्हणाले की, “प्रत्येक भारतीयांसाठी राणी लक्ष्मीबाई हे एक प्रेरणास्थान आहे. प्रतिकूल परिस्थितीत त्यांचा दृढनिश्चय आणि वसाहतवादाविरोधात त्यांनी दिलेला लढा कधीही विसरला जाणार नाही. त्यांच्यासारख्या महान योद्ध्यांमुळेच भारताला भारताला स्वातंत्र्य मिळवता आले. त्यांच्या जयंती निमित्त मी त्यांचे स्मरण करतो”.
B.Gokhale/P.Malandkar
(Visitor Counter : 95